***** ΚΑΝΟΝΙΣΜΟΣ (ΕΟΚ) αριθ. 2733/89 ΤΗΣ ΕΠΙΤΡΟΠΗΣ της 8ης Σεπτεμβρίου 1989 που τροποποιεί τον κανονισμό (ΕΟΚ) αριθ. 1201/89 περί λεπτομερειών εφαρμογής του καθεστώτος ενίσχυσης για το βαμβάκι Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ελλάδας, και ιδίως το πρωτόκολλο αριθ. 4 σχετικά με το βαμβάκι, όπως τροποποιήθηκε τελευταία από τον κανονισμό (ΕΟΚ) αριθ. 4006/87 (1), τον κανονισμό (ΕΟΚ) αριθ. 2169/81 του Συμβουλίου της 27ης Ιουλίου 1981 για τον καθορισμό των γενικών κανόνων του καθεστώτος ενίσχυσης στο βαμβάκι (2), όπως τροποποιήθηκε τελευταία από τον κανονισμό (ΕΟΚ) αριθ. 791/89 (3), και ιδίως το άρθρο 11, Εκτιμώντας: ότι το δεύτερο εδάφιο του άρθρου 11 του κανονισμού (ΕΟΚ) αριθ. 1201/89 της Επιτροπής της 3ης Μαΐου 1989 περί λεπτομερειών εφαρμογής του καθεστώτος ενίσχυσης για το βαμβάκι (4) προβλέπει τη δυνατότητα εφαρμογής των αποδόσεων που αναφέρονται στο άρθρο 1 παράγραφος 2 του ιδίου κανονισμού· ότι οι αποδόσεις αυτές είναι ανεπαρκείς, λαμβανομένων υπόψη των χαρακτηριστικών του προϊόντος· ότι κατά συνέπεια είναι απαραίτητο να αντικατασταθούν, λαμβάνοντας υπόψη την ορισμένη απόδοση σε ίνες κατά τη θέση του βαμβακιού υπό έλεγχο· ότι το άρθρο 15 του ίδιου κανονισμού ορίζει το συντελεστή μετατροπής που πρέπει να εφαρμοστεί στην ελάχιστη τιμή και στην ενίσχυση· ότι οι εν λόγω συντελεστές μετατροπής δημιουργούν προβλήματα στους εμπορευομένους· ότι είναι προτιμότερη η εφαρμογή, και στις δύο περιπτώσεις, του συντελεστή μετατροπής που ισχύει την ημέρα θέσης του προϊόντος υπό έλεγχο· ότι κατά συνέπεια είναι απαραίτητο να προσαρμοσθεί αναλόγως το άρθρο 15· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λίνου και Κάνναβης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 1201/89 τροποποιείται ως εξής: 1. Στο δεύτερο εδάφιο του άρθρου 11, οι όροι «με την εφαρμογή των αποδόσεων που αναφέρονται στο άρθρο 1 παράγραφος 2» αντικαθίστανται από τους όρους «εφαρμογή των αποδόσεων σε ίνες που ορίζονται κατά τη θέση υπό έλεγχο, βάσει αναλύσεων επί τουλάχιστον 10 % των παρτίδων». 2. Το άρθρο 15 αντικαθίσταται από το ακόλουθο κείμενο: «Άρθρο 15 Ο συντελεστής μετατροπής που εφαρμόζεται στην ελάχιστη τιμή και στην ενίσχυση είναι η αντιπροσωπευτική τιμή που ισχύει την ημέρα θέσης υπό έλεγχο του βαμβακιού.» Άρθρο 2 Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την περίοδο εμπορίας 1989/90. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Σεπτεμβρίου 1989.

[Source: multi_eurlex | Tokens: 2457]